ГуфIэгъуэ пшыхьым
Балъкъэр лъэпкъым и къэщIэрэщIэжыныгъэм и махуэр Iэтауэ щагъэлъэпIащ Налшык и Къэрал киноконцерт гъэлъэгъуапIэм.
КъБР-м и Правительствэм и УнафэщIым и къуэдзэ Къуэдзокъуэ Мухьэмэд япэу къэпсэлъапIэр хуит хуащIащ икIи ар ди республикэм и Iэтащхьэ Къанокъуэ Арсен балъкъэрхэм я махуэшхуэм и щIыхькIэ республикэм щыпсэухэм зэрызахуигъазэ тхыгъэм къеджащ. Абы итт илъэс 13-кIэ хамэ щIыналъэхэр зи псэупIэу щыта балъкъэр лъэпкъым къызэригъэзэжрэ блэкIа зэманым къриубыдэу экономикэ, социальнэ, щэнхабзэ я лъэныкъуэкIэ зиужьыным хуэунэтIауэ абы ехъулIэныгъэ нэрылъагъухэр къызэрихьар. Апхуэдэуи Правительствэми Парламентми я лэжьакIуэхэм къабгъэдэкIыу Къанокъуэр абыхэм гуапэу ехъуэхъурт.
1944 гъэм гъатхэпэм и 8-м ирагъэжьат балъкъэр лъэпкъым къыхуащIа мурад бзаджэр гъэзэщIэныр. Гъатхэпэм и 11-м Берие Сталиным жриIат балъкъэру 37103-рэ я хэкум зэрырашар. А хъыбарыр гущIыхьэ ящыхъуат цIыхубэм, псом хуэмыдэу хэкур зыхъумэу фронтым Iутхэм. Апхуэдэу балъкъэрхэм псэупIэ яхуэхъуащ Къэзахъстаныр (цIыху 16.684-м), Къыргъызстаныр (15.743-м), Узбекистаныр (419-м), Таджикистаныр (цIыхуи 4-м), Иркутск областыр (20-м), Ищхъэрэ щIыналъэ пхыдзар (14-м).
Совет правительствэм 1956 гъэм гъатхэпэм и 13-м къыдигъэкIа унафэм ипкъ иткIэ, а илъэс дыдэм щэкIуэгъуэм и 24-м КПСС-м и ЦК-м къищтащ «Къалмыкъ, къэрэшей, балъкъэр, шэшэн, ингуш лъэпкъхэм я лъэпкъ автономиер къызэгъэпэщыжыным и IуэхукIэ» унафэр. КъыкIэлъыкIуэ гъэм абы къару игъуэтащ, республикэми Къэбэрдей-Балъкъэр фIащыжри, балъкъэрхэм я хэкум къагъэзэжу щIадзащ.
Балъкъэр лъэпкъым и къэщIэрэщIэжыныгъэм и махуэр гъатхэпэм и 28-м ягъэлъапIэ 1994 гъэ лъандэрэ. А махуэм республикэм и къалэхэми къуажэхэми гуфIэгъуэ пшыхьхэр щокIуэкI, ар лъэпкъым Iэтауэ егъэлъапIэ.
Мы гъэм къызэрагъэпэща пшыхьым и концерт программэри щIэщыгъуэт. Абы хэтащ «Кабардинка», «Балкария», «Тэрч къэзакъхэр» ансамблхэр, Зеущэ Iэуесрэ «Ийман» уэрэджыIакIуэ гупымрэ, Сокъур Ольгэ, Гергокаевэ Хьэлимэт, Аттаев Сэхьид, Кабардоковэ Зухра, Жабоевэ Замирэт, Абэнокъуэ Рустам, нэгъуэщIхэри. Пшыхьыр «Моя Кабардино-Балкария» уэрэд цIэрыIуэмкIэ зэхуащIыжащ.
ИСТЭПАН Залинэ.
